ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Δεκεμβρίου 1996 σχετικά με την κοινοτική χρηματοδοτική ενίσχυση για τη λειτουργία του κοινοτικού εργαστηρίου αναφοράς για τις σαλμονέλες (Rijksinstituut voor Volksgezondheid en Milieuhygiλne, Bilthoven, Κάτω Χώρες) (Το κείμενο στην ολλανδική γλώσσα είναι το μόνο αυθεντικό) (97/32/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με τις δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΟΚ (2), και ιδίως το άρθρο 28 παράγραφος 2,

Εκτιμώντας:

ότι στο παράρτημα ΙV κεφάλαιο Ι της οδηγίας 92/117/ΕΟΚ του Συμβουλίου, της 17ης Δεκεμβρίου 1992, για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα (3), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, ορίζεται το Rijksinstituut voor Volksgezondheid en Milieuhygiλne των Κάτω Χωρών ως κοινοτικό εργαστήριο αναφοράς για τις σαλμονέλες 7

ότι όλες οι λειτουργίες και οι αρμοδιότητες τις οποίες πρέπει να εκτελεί το εργαστήριο ορίζονται στο παράρτημα IV κεφάλαιο ΙΙ της εν λόγω οδηγίας 7 ότι η κοινοτική ενίσχυση πρέπει να εξαρτάται από τη διεκπεραίωση των αρμοδιοτήτων αυτών 7

ότι η κοινοτική χρηματοδοτική ενίσχυση πρέπει να χορηγηθεί στο κοινοτικό εργαστήριο αναφοράς για να μπορέσει να εκτελέσει τις σχετικές λειτουργίες και αρμοδιότητες 7

ότι, για δημοσιονομικούς λόγους, η κοινοτική ενίσχυση χορηγείται για περίοδο εννέα μηνών, με ημερομηνία έναρξης την 1η Απριλίου 1996 7 ότι η επιλογή της ημερομηνίας αυτής έγινε γιατί είναι αναγκαίο να ληφθούν υπόψη οι εργασίες που πραγματοποίησε το εργαστήριο από την ημερομηνία αυτή καθώς και για να εκτιμηθούν οι ικανότητες του εργαστηρίου να πραγματοποιήσει αποτελεσματικά τις εν λόγω εργασίες 7

ότι, για εποπτικούς λόγους, πρέπει να εφαρμοστούν τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής (4), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (5) 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Κοινότητα χορηγεί στις Κάτω Χώρες χρηματοδοτική ενίσχυση για τις λειτουργίες και τις αρμοδιότητες που πρέπει να διεκπεραιώσει το κοινοτικό εργαστήριο αναφοράς για τις σαλμονέλες, οι οποίες αναφέρονται στο παράρτημα ΙV κεφάλαιο ΙΙ της οδηγίας 92/117/ΕΟΚ.

Άρθρο 2

Το Rijksinstituut voor Volksgezondheid en Milieuhygiλne των Κάτω Χωρών εκτελεί τις λειτουργίες και τις αρμοδιότητες που αναφέρονται στο άρθρο 1.

Άρθρο 3

Η κοινοτική χρηματοδοτική ενίσχυση ανέρχεται κατ' ανώτατο όριο σε 75 000 Ecu για την περίοδο από 1ης Απριλίου έως τις 31 Δεκεμβρίου 1996.

Άρθρο 4

Η κοινοτική χρηματοδοτική ενίσχυση χορηγείται ως εξής:

- το 70 % ως προκαταβολή μετά από αίτηση των Κάτω Χωρών,

- το υπόλοιπο μετά την υποβολή εκ μέρους των Κάτω Χωρών των συναφών αιτιολογικών εγγράφων. Τα έγγραφα αυτά πρέπει να υποβληθούν πριν από την 1η Μαρτίου 1997.

Άρθρο 5

Τα άρθρα 8 και 9 του κανονισμού (ΕΟΚ) αριθ. 729/70 εφαρμόζονται τηρουμένων των αναλογιών.

Άρθρο 6

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 18 Δεκεμβρίου 1996.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 62 της 15. 3. 1993, σ. 38.

(4) ΕΕ αριθ. L 94 της 28. 4. 1970, σ. 13.

(5) ΕΕ αριθ. L 185 της 15. 7. 1988, σ. 1.